Kien għadu jiftakar qisu lbieraħ, l-ewwel klassi fl-iskola tal-mużika fejn kien attenda, il-ħbieb kollha li kien iltaqa' magħhom u li parti minnhom kien għadu jiffrekkwenta sal-ġurnata tal-lum. "Grazzi," qal lil Doris wara li ħallasha u telaq 'il barra bih f'idu, iżommu b'mod ferm prezzjuż. Malli wasal id-dar, intefa' fuq l-iskrivanija u bi tbissima fuq fommu, fetħu. Il-ktieb tal-mużika. Dawk in-noti! Il-paġni kollha sofor u mikulin xi ftit bil-kamla. Malli beda jdawwar il-paġni, għajnejh waqgħu fuq tħarbix żgħir fil-kantuniera ta' fuq tal-ewwel paġna. Dan il-ktieb donnu kien jappartjeni xi darba lil xi ħadd b'dawk l-inizjali, ħaseb bejnu u bejn ruħu. Hu kien jaf lil kull min kien idoqq fir-raħal u għalhekk beda jaħseb ta' liema tifel jew tifla seta' kien dan il-ktieb. "Abigail Sammut……." qal l-isem b'leħen għoli, li dewa madwar l-appartament modern fejn kien joqgħod. Abigail kienet l-ewwel tifla li kien qatt ħabb. Kienu fil-klassi tal-mużika flimkien u tgħidx kemm kienu jaqblu. Kienet l-isbaħ tifla li qatt kien ra. Sikwit kienu jmorru lejn id-dar flimkien dak iż-żmien. Sikwit kienu joħorġu flimkien filgħaxija u jmorru jaraw xi film iċ-ċinema jew xi mixja fil-kampanja. Kienet iżżewwġet u għandha t-tfal. U hu……..hu kien għadu waħdu. Mhux għax ma kellux min iridu tafx…….għax tfajliet kellu kemm irid. Kien jaf li kien ġuvni ħelu. Qalbu għamlet tikk. Dik ukoll kellha l-istess inizjali. U ma tantx kellu grazzja magħha dak iż-żmien meta kienu tfal. Isimha donnu ġie waħdu f'moħħu. Qisu poġġihulu xi ħadd. Amanda kienet tifla xi ftit imdellka, xagħarha iswed ħafna, dejjem waħedha, dejjem kwieta. Hu kien jistkerraħha. Ir-rakkont ikompli l-ġimgħa d-dieħla… #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Sharon Calleja Awtriċi